Skrotená hora

Skrotená hora je film z roku 2005 taiwanského režiséra Ang Lea, natočený podľa rovnomennej poviedky nositeľky Pulitzerovej ceny Annie Prouxlovej, vydanej v roku 1997. Rozpráva o homosexuálnom vzťahu dvoch kovbojov, ktorý vznikol na svahoch Skrotenej hory vo Wyomingu a odohrával sa v priebehu 60. – 80. rokov 20. storočia. Premiéra sa na Slovensku uskutočnila 6. apríla 2006.
Hlavné postavy.
Hlavnými postavami sú "Ennis Del Mar" (Heath Ledger) a "Jack Twist" (Jake Gyllenhaal), dvaja chudobní mladí muži, ktorí sa stretli na pastvinách Wyomingu na úpätí Skrotenej hory (Brokeback Mountain) v lete roku 1963. Film sleduje nasledujúcich 20 rokov ich komplikovaného vzťahu, ktorý pokračuje i po tom, čo sa obaja oženia a stanú sa z nich otcovia. Jack sa pokúša vytvoriť spoločný život, ale Ennis sa bojí, že by bol zabitý členmi obce, keby sa povaha ich vzťahu neudržala v tajnosti. Ennis a Jack tak zápasia so spoločenským a rodinným tlakom a vlastným strachom, ktorý im znemožňuje naplno prežiť lásku, ktorá sa začala počas ich prvého spoločného leta.
Dej.
Ennis del Mar vyrástol na malom chudobnom statku vo Wyomingu, pri hraniciach s Utahom. Bol vychovaný starším bratom a sestrou po tom, čo ich rodičia prišli o život pri dopravnej nehode. Otec s matkou zanechali deťom len 24 dolárov v hotovosti a statok s dvoma hypotékami. Bez stredoškolského vzdelania a vyhliadok na povolanie vyrastal Ennis v ťažkej práci a odriekaní. Zasnúbil sa s Almou Beersovou a šetril peniaze na zakúpenie malého kusu pôdy. Keď sa na jar roku 1963 uchádza o miesto v sprostredkovateľstve pre poľnohospodársky personál, má už ranú časť života za sebou. Zakotví ako pastier v jednom wyomingskom podniku, ktorý sa zaoberá chovom oviec, a tu sa tiež zoznámi s rovnako starým Jackom Twistom. Jack pracuje na Skrotenej hore už druhý rok. Tento dobre vyzerajúci tmavovlasý muž so živým smiechom je nadchnutý pre všetko, čo súvisí s rodeom. Obaja preberajú tisíc bahníc s ich jahňatami a vydávajú sa hore na pastviny nad hranicou lesa.
Zatiaľ čo Ennis zostáva v tábore, musí Jack noci tráviť pri ovciach a niekoľko hodín denne pendlovať medzi táborom a pastvinami. Obaja mladí muži sú si podobní a rýchlo sa spriatelia, keď sa pri táborovom ohni bavia o koňoch, rodeu a bitkách. Obaja začínajú s rešpektom načúvať jeden druhému a tešia sa zo spoločníka, v ktorého nedúfali. Ennis dokonca prevezme Jackove nepríjemné hliadky a nakoniec sám pendluje medzi pastvinami a táborom. Z priateľstva sa však vyvinie niečo viac, keď je Ennis jedného dňa príliš opitý, aby sa vydal späť k pasúcim sa ovciam, a strávi noc v tábore s Jackom. Nehovoria o sexe a odbijú ho ako jednorazovú záležitosť, keď k nemu dôjde. Samozrejme, ani jeden nie je podľa ich vlastných slov homosexuál, ale napriek tomu čoskoro zabudnú na ovce a nielen v noci v stane, ale i vo dne a večer v žiari ohňa sa venujú spoločnému sexu. Keď potom v auguste zháňajú stáda z hory dole, cíti sa Ennis skľúčene, pretože sa musí odlúčiť od Jacka.
Ennis sa vracia späť k Alme, s ktorou je zasnúbený, a po troch mesiacoch sa s ňou ožení a sťahujú sa do Rivertonu v Utahu. O štyri roky neskôr má Ennis s Almou dve dcéry a na svojho starého priateľa Jacka už vlastne zabudol, keď dostane list o Jackovom skorom príchode do Rivertonu. Ennis sa nemôže dočkať opätovného stretnutia so svojím priateľom. Podľahnú svojej vášni a pri stretnutí sa pobozkajú, nevediac o tom, že Alma ich pozoruje z tieňa schodiska. Jack jazdil v Texase na býkoch a oženil sa s Lureen, dcérou bohatého priemyselníka. Je otcom osemmesačného syna, ako s hrdosťou oznámi. Napriek tomu sa obaja opijú a skončia nakoniec v najbližšom moteli. Ennis a Jack sa navzájom milujú, ale neodvážia sa opustiť ženy a deti a nadviazať spoločný vzťah. Predovšetkým Ennis je proti spoločnej budúcnosti, pretože si ešte presne vybavuje zážitok z detstva, kedy bol jeden homosexuálny statkár pre svoj život s iným mužom utýraný na smrť. Dohodnú sa preto, že odteraz sa budú pravidelne stretávať a dvakrát ročne spolu strávia čas na údajných rybárskych výletoch. Alma o ich tajomstve vie, okrem toho jej vadí, že stále musí k Ennisovemu skromnému príjmu prispievať aj ona. Keď majú ich dcéry sedem a deväť rokov, nechá sa s Ennisom rozviesť a berie si obchodníka s potravinami z Rivertonu, pre ktorého celé roky pracovala.
Ennis čoskoro opäť prijme prácu na statku a sťahuje sa naprieč Wyomingom. V nasledujúcich rokoch sa Ennis a Jack stretávajú sporadicky a podnikajú výlety do ľudoprázdnych hôr. Ale čas im plynie a najmä Jack je nešťastný z ich situácie. Tak dôjde v roku 1983, dvadsať rokov od ich prvého stretnutia, pri spoločnom výlete k sporu; potom sa Jack dozvie, že ich ďalšie stretnutie s Ennisom sa bude musieť odložiť. Obaja sa však rozídu v priateľskom duchu. O niekoľko mesiacov sa Ennis dozvie o Jackovej smrti: pri poruche auta ho vraj ráfik pneumatiky, ktorú chcel napumpovať, udrel do tváre – zomrel vo veku iba 39 rokov. Ennis si spomenie na starý príbeh z detstva a nie je si istý, či Jack zomrel prirodzenou smrťou.
Ide za Jackovými rodičmi do Lightning Flat, aby splnil posledné prianie svojho priateľa a rozsypal jeho popol na Skrotenej hore. Dozvedá sa, že Jack navštevoval rodičov každý rok a vždy sa zmieňoval, že sa mieni rozviesť a s Ennisom neďaleko vybudovať zrub a obhospodarovať statok rodičov. Niekoľko mesiacov pred svojou smrťou sa však rozhodol s jedným susedom z Texasu tento plán uskutočniť a Ennis pochopí, že Jackova smrť pravdepodobne nebola nehoda. V Jackovej starej izbe objaví pod jednou košeľou svojho priateľa, ktorú mal na sebe pri ich prvom stretnutí, svoju starú košeľu, ktorú nemohol nájsť od leta na Skrotenej hore – Jack ju nosil na sebe. Na konci Jackov otec odmietne Ennisovi dovoliť rozptýliť Jackov popol na Skrotenej hore. O pár týždňov neskôr si Ennis kúpi pohľadnicu, na ktorej je obraz Skrotenej hory, a pripichne si ju na stenu svojho obytného vozu, pod ňu potom zavesí tie dve staré košele, ktoré našiel u Jacka v skrini. Vtedy sa Ennis snaží prekonať bolesť zo smrti milovaného.